Wilfredo G. Anoos

Usa ka propesor sa Cebu Technological University (CTU). Siya karon ang kasamtangang Campus Director, Head of Instruction ug Chairperson sa College of Education sa CTU-San Fernando Extension Campus, San Fernando, Cebu. Ang iyang sugilanon, Gihikaw Nga Kabilin, nahilakip sa Lukob, usa ka Antolohiya sa mga sugilanon sa mga magsusulat nga sakop sa DAGANG Foundation Inc.

Si Wilfredo Gubalane Anoos natawo niadtong Marso 2, 1968, sa Mercedes, Poro, Isla sa Camotes, Sugbu, Pilipinas. Ikaduha siya sa napulo ka mga anak nila ni Eusebio Garciano Anoos, Sr. ug ni Jovesita Juegos Gubalane. Nagtungha ug nahuman niya ang kursong elementarya sa baryo sa Mercedes. Nakatungha siya og usa katuig sa unang ang-ang sa iyang sekandarya sa Magsaysay School of Fisheries  nga karon, Cebu Technological University-San Francisco Campus nipadayon siya  sa iyang sekandarya hangtud sa pagkahuman sa San Isidro Parish School, Talamban, sa dakbayan sa Sugbu sa panggabiing sesyon sa klase tungod sa iyang pagka working student. 

Tungod sa pangindahay nga makatrabaho dayon ug makatabang sa pamilya  sapagpa-iskwela sa iyang mga igsuon sa isla sa Camotes nikuha siya og mga dinaliang kurso sama sa: Radio Mechanic sa Abellana Oppurtunity Class sa Abellana National School nga usa katuig, General Radio Operator sa Cebu Technical School nga duha katuig pero usa ra katuig ang iyang naiskwelahan,  Associate in Computer Science sa University of San Jose Recollectos nga duha katuig pero usa ra katuig ang iyang naiskwelahan ug Computer Programer sa System Technology  Institute nga duha katuig pero usa ra katuig ang iyang naiskwelahan.
Sa implohensya sa buotan ug santosonon niyang benefactor nga si anhing Monsenyor Fileno Jemenez Caballa, human siya nitaliwan niadtong sayong kabuntagon sa Abril 1, 1990 nisuway siya pagsubay sa gibiyaan niyang dalan: ang pagkapari. 

Niadtong Hunyo sa samang tuig misulod siya sa Pope John XXIII Seminary, isip pasiuna nga duha katuig nga pagtuon sa Pilosopiya ug sa Roman Catholic Religion. Napun-an og tulo ka tuig ang iyang pagtuon sa Bachelor of Arts Major in Philosophy and in English sa San Carlos Seminary College, Mabolo dakbayan sa Sugbu. Mga lima ra tanan katuig ang gidugayon niya sa duha ka mga seminaryo.

Nahuman niya ang kursong Bachelor in Secondary Education major in English sa University of the Visayas-Mandaue campus sa tuig sa 1999. Sa samang tuig nikuha ug nipasar  siya sa pasulit sa Licensure Examination for Teachers.